रेल मंत्रालय
रेलवे ने आरआरबी की एनटीपीसी परीक्षा को लेकर उम्मीदवारों द्वारा जताई गई चिंताओं और शंकाओं को दूर करने के लिए तुरंत कार्रवाई की
उम्मीदवार/ इच्छुक उम्मीदवारों की शिकायतों पर गौर करने के लिए उच्चस्तरीय समिति का गठन किया
रेलवे का ध्यान आरआरबी की केंद्रीयकृत रोजगार सूचना  संख्या 01/2019  के तहत अभी जारी भर्ती परीक्षा के दूसरे चरण के लिए उम्मीदवारों के चयन की प्रक्रिया को लेकर कुछ उम्मीदवारों द्वारा जताई गई चिंताओं की ओर आकर्षित किया गया है। इसके परिणाम 14 जनवरी 2022 को घोषित किए गए थे। आरआरबी ने एनटीपीसी के दूसरे चरण के सीबीटी और स्तर एक के प्रथम चरण के सीबीटी को स्थगित कर दिया है।
मौजूदा चयनित उम्मीदवारों और सीईएन आरआरसी 01/2019 में दूसरे चरण के सीबीटी को प्रभावित किए बिना ही एनटीपीसी परीक्षा के प्रथम चरण के कंप्यूटर आधारित टेस्ट  के परिणामों के संबंध में उम्मीदवारों द्वारा जताई गई चिंताओं पर गौर करने के लिए वरिष्ठ अधिकारियों की एक उच्च-स्तरीय समिति का गठन पहले ही किया जा चुका है। उम्मीदवार अपनी चिंताओं और सुझावों को इस समिति में 16 फरवरी 2022 तक निम्नलिखित ई-मेल आईडी: rrbcommittee@railnet.gov.in पर दर्ज कर सकते हैं। यह समिति इन चिंताओं पर बारीकी से गौर करने के बाद 04 मार्च, 2022 तक अपनी सिफारिशें प्रस्तुत करेगी।
हालांकि, पृष्ठभूमि विवरण और अब तक अपनाई गई प्रक्रिया को स्पष्ट करने के लिए निम्न व्याख्या प्रस्तुत की जा रही है।
भर्ती प्रक्रिया के हिस्से के रूप में आयोजित दूसरे चरण की कंप्यूटर आधारित परीक्षा  पर उठाए गए सवालों पर आधारित उम्मीदवारों की चिंताओं के जवाब में, रेलवे ने स्पष्ट किया है कि अधिसूचना के लिए यदि आवेदन देने वाले उम्मीदवार, बड़ी संख्या में है और एक करोड़ से अधिक हैं, तो, सीबीटी को दो चरणों में आयोजित करने की सलाह दी जाती है, जिसमें पहले चरण का उपयोग, दूसरे चरण की सीबीटी के लिए उपयुक्त उम्मीदवारों की स्क्रीनिंग के लिए किया जाता है और सीमित उम्मीदवारों के साथ दूसरे चरण की परीक्षा आयोजित की जाती है, ताकि व्यापक तौर पर सामान्यीकरण न हो तथा अंतिम योग्यता अधिक न्यायसंगत और निष्पक्ष हो।
दूसरे चरण की सीबीटी की संक्षिप्त सूची  में शामिल उम्मीदवारों की संख्या पर व्यक्त की गई चिंताओं के बारे में, रेलवे ने कहा कि केंद्रीकृत रोजगार अधिसूचना  01/2019 के लिए, पहले चरण की सीबीटी को स्नातक और 10+2 पास उम्मीदवारों के लिए सामान्य बना दिया गया है, यह सीईएन में प्रस्तावित किया गया है कि अधिसूचित रिक्तियों से 20 गुना ज्यादा उम्मीदवारों को दूसरे चरण की सीबीटी के लिए बुलाया जाएगा, ताकि प्रथम चरण की सीबीटी के माध्यम से स्क्रीनिंग के बाद दूसरे चरण की सीबीटी के लिए पर्याप्त संख्या में उम्मीदवारों को उपस्थित होने का अवसर दिया जा सके।
"7 लाख रोल नंबरों के लिए नहीं, बल्कि 7 लाख उम्मीदवारों के लिए संक्षिप्त सूची  तैयार की जानी चाहिए", इस प्रश्न पर भ्रम को दूर करने के लिए यह स्पष्ट किया जाता है कि यह कहीं भी उल्लेख नहीं किया गया था कि दूसरे चरण की सीबीटी के लिए 7 लाख अलग-अलग उम्मीदवारों से संक्षिप्त सूची  बनायी जायेगी। चूंकि दूसरे चरण में पांच अलग-अलग स्तरों के सीबीटी होते हैं और एक उम्मीदवार को पात्रता, योग्यता और विकल्प के अनुसार एक से अधिक स्तरों के लिए चुना  जा सकता है, तो 7 लाख रोल नंबरों की सूची में कुछ नाम एक से अधिक सूची में दिखाई दे सकते हैं। अधिसूचना के पैरा 13 में विस्तृत रूप से अधिसूचित रिक्तियों के 20 गुना ज्यादा की दर से स्तर/पद के आधार पर संक्षिप्त सूची बनायी गयी है। सूचियों में 7,05,446 रोल नंबर मौजूद हैं, जो कुल 35,281 अधिसूचित रिक्तियों से 20 गुना ज्यादा हैं। अंत में, 35,281 अलग-अलग उम्मीदवारों का चयन किया जाएगा और योग्यता तथा वरीयता के आधार पर एक उम्मीदवार की नियुक्ति केवल एक पद के लिए की जाएगी। इस प्रकार, कोई पद रिक्त नहीं रहेगा।
स्नातक और बारहवीं  स्तर के पदों के लिए पात्र बनने का स्नातक उम्मीदवारों को अनुचित लाभ मिलने संबंधी चिंताओं के जवाब में, रेलवे ने यह स्पष्ट किया है कि समय, ऊर्जा और श्रम को बचाने के उद्देश्य से स्नातक और बारहवीं  स्तर के पदों के लिए भर्तियों का एकीकरण किया गया है। यह कदम कोविड-19 महामारी के दौरान उपयोगी साबित हुआ है। साथ ही, कंप्यूटर आधारित टेस्ट 1  के मानकों को बारहवीं  स्तर का रखा गया है ताकि बारहवीं  स्तर के छात्रों को घाटा न हो और सिर्फ सीबीटी 2 में ही विभिन्न स्तरों पर अलग-अलग मानक होंगे।
भर्ती प्रक्रिया में देरी के संबंध में, रेलवे ने कहा है कि मार्च 2020 से कोविड-19 महामारी और उसकी वजह से विभिन्न राज्यों द्वारा लगाए गए विभिन्न प्रतिबंधों के कारण भर्ती प्रक्रिया में देरी हुई है। सोशल डिस्टेंसिंग के मानदंडों के कारण सीबीटी द्वारा उपयोग की जाने वाली क्षमता भी प्रभावित हुई है, जिससे शिफ्टों की संख्या में वृद्धि हुई है। सीईएन 01/2019 के प्रथम चरण के सीबीटी में 133 शिफ्ट रखी गई थीं।